Il-Kummissjoni se tikkunsidra r-rakkomandazzjonijiet tar-rapport kif ukoll soluzzjoni ta' politika xierqa biex tkompli ssostni l-appoġġ kontinwu tagħha għas-settur agrikolu. Illum it-Task Force dwar is-Swieq Agrikoli (AMTF), ippresedut minn dak li kien il-Ministru Netherlandiż għall-Agrikoltura u Professur tal-Università, Cees Veerman, ippreżentat ir-rapport tagħha lill-Kummissarju tal-UE għall-Agrikoltura u l-Iżvilupp Rurali, Phil Hogan. It-Task Force, magħmula minn tnax-il espert indipendenti, twaqqfet minħabba t-tħassib li żdied dwar l-iżviluppi globali fil-katina tal-provvista tal-ikel u, b'mod partikolari, dwar il-pożizzjoni tal-produttur f'dik il-katina. It-Task Force għalhekk intalbet tiddiskuti għadd ta' kwistjonijiet rilevanti, kollha bil-ħsieb li jtejbu l-pożizzjoni tal-bdiewa fil-katina alimentari. Ir-rapport, riżultat ta' għaxar xhur ħidma, ġie aċċettat mill-Kummissarju Hogan u qal hekk: "Fid-dawl tad-diffikultajiet reċenti f'xi setturi speċifiċi, identifikajna l-ħtieġa li nsaħħu r-rwol tal-bidwi fil-katina alimentari bl-għan li jiġi żgurat li jikseb qligħ ġust għall-prodotti tiegħu. Għalija t-tisħiħ tal-leħen u tal-pożizzjoni tal-bidwi hija prijorità ewlenija. Ir-rapport tat-Task Force dwar is-Swieq Agrikoli huwa element pożittiv ieħor fid-dibattitu dwar kif din il-prijorità tista' tintlaħaq. Issa se nagħtu prijorità lill-analiżi tagħna tar-rapport u r-rakkomandazzjonijiet tiegħu bil-ħsieb li noffru soluzzjoni ta' politika xierqa. L-importanza ta' din il-kwistjoni diġà hija rikonoxxuta fil-Programm ta' Ħidma tal-Kummissjoni għall-2017, u r-rapport tal-lum se jkollu rwol ċentrali fit-twettiq ta' dan l-impenn.” Fil-kuntest tal-tħassib dwar li l-bdiewa qed ikollhom iġorru l-piż tal-volatilità tal-prezzijiet u ta' perjodi prolongati ta' prezzijiet baxxi, ir-rapport tat-Task Force jikkonkludi li l-qafas ta' politika li jirregola l-katina alimentari "jista' u għandu jittejjeb aktar." Fost il-konklużjonijiet l-oħra, ir-rapport jappella għal regoli ġodda fil-livell tal-UE biex ikopru ċerti Prattiki Kummerċjali Żleali (UTPs) kif ukoll l-implimentazzjoni ta' metodi effettivi ta' infurzar fl-Istati Membri bħal pereżempju permezz tal-użu ta' Ġudikant. Rakkomandazzjonijiet oħra jinkludu aktar trasparenza tas-suq, it-tisħiħ tal-kooperazzjoni bejn il-bdiewa, l-iffaċilitar tal-aċċess tal-bdiewa għall-finanzjament u t-titjib fl-adozzjoni ta' strumenti għall-ġestjoni tar-riskju. Speċifikament, ir-rapport tat-Task Force rrakkomanda li: Stabbilita f'Jannar 2016, it-Task Force dwar is-Swieq Agrikoli (AMTF) ħarset ukoll lejn għadd ta' kwistjonijiet li se jippromwovu d-dibattitu dwar il-Politika Agrikola Komuni (PAK) wara l-2020, b'enfasi fuq l-isfidi maħluqa mit-tibdil tal-klima kif ukoll l-iskarsezza tal-ilma u l-enerġija fossili. Ir-rapport jirreferi għal kemm hu importanti li l-bdiewa jitħallsu għall-prodotti u s-servizzi pubbliċi li jagħtu. Ir-rapport jissuġġerixxi wkoll il-possibbiltà li fil-livell tal-UE jiddaħħlu elementi tal-politika ta' ġestjoni integrata tar-riskji. Fl-aħħar nett, jissottolinja l-importanza tar-riċerka u l-innovazzjoni – li nattiraw bdiewa żgħażagħ ġodda fis-settur – bħala tweġiba għall-isfidi tal-ġejjieni. Għal aktar dettalji, ara hawn.